Rü jemawena rü jema norü ngúexü̃gü ga jamugüxü̃ rü Ngechuchumaã nangutaque̱xegü.
Rü namaã nüxü̃ nixugüe ga guxü̃ma ga jema naxügüxü̃ rü jema nangu̱xẽẽtaegüxü̃.
Rü Ngechuchu rü nhanagürü nüxü̃:
—¡Nuã pexĩ,
rü ngĩxã,
wüxi i nachica i ngextá taxúema íxãpataxü̃wa taxĩ,
na paxaãchi ngẽxma jarüngü̃güxü̃ca̱x!
—nhanagürü.
Rü jema nhanagürü jerü namu ga duü̃xü̃gü ga jéma ingugütanücüüxü̃ rü woeguxü̃ ga togü.
Rü jemaca̱x ga Ngechuchu rü norü ngúexü̃gü rü woo na nachibüexü̃ca̱x rü nangechicagü.
Rü jemaca̱x wüxi ga nguegu nichoü̃,
rü noxrüwama wüxi ga nachica ga taxúema íxãpataxü̃wa naxĩ.
Notürü muxü̃ma ga duü̃xü̃gü nüxü̃ nadaugü ga jexguma inaxĩãchigu,
rü nüxü̃ nacua̱xgü ga texégü na jiĩxü̃.
Rü jemaca̱x guxü̃ne ga guma ĩãnegücü̱̃ã̱x ga duü̃xü̃gü,
rü dauxchitagu nibuxmü rü nape̱xegu najaji.
Rü jexguma nguewa ínaxüegu ga Ngechuchu,
rü nüxü̃ nadau ga jema muxü̃ma ga duü̃xü̃gü.
Rü nüxü̃́ nangechaü̃tümüü̃gü jerü nhama carnerugü ga ngearü daruü̃ã̱xgüxü̃rüü̃ nixĩgü.
Rü inanaxügü ga na nangúexẽẽãxü̃ ga muxü̃ma ga norü ore.
Rü jexguma marü najáuanegu,
rü norü ngúexü̃gü rü naxca̱x naxĩ,
rü nhanagürügü:
—Marü najáuanexü̃chi rü nhaã rü wüxi i nachica i taxúema nagu ãpataxü̃ nixĩ.
—Rü ngẽmaca̱x name nixĩ i ícujamugü i duü̃xü̃gü na namapechinüwa ipeagüxü̃ i duü̃xü̃güxü̃tawa rü ĩãnexãcügü ja ngaicamagünewa naxĩxü̃ca̱x na ngẽ́ma norü õnaca̱x jataxegüxü̃ca̱x —nhanagürügü.
Notürü ga Ngechuchu rü nanangãxü̃,
rü nhanagürü nüxü̃:
—¡Pematama penaxüwemü!
—nhanagürü.
Rü nümagü nanangãxü̃gü rü nhanagürügü:
—¿E̱xna cunaxwa̱xe i 200 tachinü i dĩẽru naguxü̃ i põũca̱x nüxü̃́ tajataxexü̃ na ngẽmamaã tanachibüexẽẽxü̃ca̱x?
—nhanagürügü.
Rü jexguma ga Ngechuchu rü nhanagürü nüxü̃:
—¿Nhuxre i põũ pexü̃́ nangẽxma?
¡Rü ípejada̱x!
—nhanagürü.
Rü jexguma íjadaugüãgu,
rü nhanagürügü nüxü̃:
—Toxü̃́ nangẽxma i wüxime̱ẽ̱xpü̱x i põũ rü taxre i choxni —nhanagürügü.
Rü jexguma ga Ngechuchu rü duü̃xü̃güxü̃ namu na nhuxrechigü nügüxü̃tawa rütogüxü̃ca̱x ga maxẽte̱xewa.
Rü ínarütogü ga 100 ga nümaxü̃tücumüwa rü 50 ga togütücumüwa.
Rü jexguma ga Ngechuchu rü nanade ga jema wüxime̱ẽ̱xpü̱x ga põũ rü jema taxre ga choxni.
Rü dauxü̃guxü̃ ga naãnegu nadawenüãcüma Tupanana moxẽ naxã.
Rü inanabücu ga jema põũ,
rü norü ngúexü̃güna nanana na jema duü̃xü̃güxü̃ januãxü̃ca̱x.
Rü jema taxre ga choxni rü ta guxü̃ma ga jema duü̃xü̃güxü̃ nüxü̃ najanuxẽẽ.
Rü guxü̃ma nachibüe nhu̱xmata meãma nüxü̃́ jangu.
Rü jemawena rü 12 ga pexchigü nanapaxẽẽgü namaã ga jema põũ rü choxni ga íjaxügüxü̃.
Rü jema jéma põũgü ngõ̱xgüxü̃ rü 5000 ga jatügü nixĩ.